ควบ"ทหารไทย-ธนชาต"จบไม่ลงอาจไม่ทันปีนี้
แผนการควบรวมธนาคารทหารไทยกับธนาคารธนชาต อาจจะไม่เป็นไปตามแผนดำเนินการไม่ทันภายในปีนี้
30 ก.ค. 2562

แผนการควบรวมธนาคารทหารไทยกับธนาคารธนชาต อาจจะไม่เป็นไปตามแผนดำเนินการไม่ทันภายในปีนี้
นายประภาศ คงเอียด ผู้อำนวยการสำนักงานคณะกรรมการนโยบายรัฐวิสาหกิจ (สคร.) เปิดเผยว่า การควบรวมธนาคารทหารไทย กับธนาคารธนชาต ยังมีการดำเนินการต่อเนื่อง แม้ว่าจะมีการเปลี่ยนแปลงรัฐบาลใหม่ ส่วนเรื่องเวลาที่ชัดเจนจะควบรวมได้เสร็จเมื่อไร ยังไม่สามารถบอกได้
"การควบรวมธนาคารไทยกับธนาคารธนชาต คงเดินหน้าต่อไป หากไม่ทันปีนี้ก็ไม่มีปัญหา เพราะมาตการยกเว้นภาษีควบรวมสถาบันการเงินที่จะสิ้นสุดปี 2562 สามารถให้กรมสรรพากรเสนอรัฐบาลขยายเวลาออกไปได้อีก หากมีความจำเป็น" นายประภาศ กล่าว
ก่อนหน้านี้ นายประสงค์ พูนธเนศ ปลัดกระทรวงการคลัง ในฐานะประธานกรรมการธนาคารทหารไทย เปิดเผยว่า การควบรวมธนาคารทหารไทยกับธนาคารธนชาต จะต้องทำให้เร็จภายในปีนี้ เพื่อให้ได้รับมาตรการยกเว้นภาษีการควบรวมกิจการที่จะสิ้นสุดภายในปีนี้
อย่างไรก็ตาม เรื่องการควบรวมจะต้องมีการเสนอเรื่องให้ นายอุตตม สาวนายน รมว.คลัง คนใหม่พิจารณา เนื่องจากต้องใช้อำนาจ รมว.คลังในการอนุมัติใช้เงินงบประมาณเพิ่มทุนในธนาคารทหารไทย ซึ่งขณะนี้ฝ่ายบริหารของธนาคารทหารไทยกำลังเร่งดำเนินการเกี่ยวกับรายละเอียดทั้งหมดอยู่
นอกจากนี้ ที่ผ่านมาธนาคารธนชาต ได้ออกแถลงการณ์ว่า จะไม่มีการปลดพนักงานจากการควบรวมกับธนาคารทหารไทย